Predkladacia správa

	Do medzirezortného pripomienkového konania predkladá podpredseda vlády a minister spravodlivosti Slovenskej republiky a generálny prokurátor Slovenskej republiky na základe Plánu legislatívnych úloh vlády Slovenskej republiky na rok 2006 návrh zákona, ktorým sa mení a dopĺňa zákon č. 311/1999 Z.z. o registri trestov v znení neskorších predpisov a o zmene a doplnení zákona Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov. 

	Dôvodom tohto legislatívneho návrhu je potreba zosúladiť zákon s Trestným zákonom a Trestným poriadkom, ktoré nadobudnú účinnosť 1. januára 2006, upraviť inštitút odpisov registra trestov a zapracovať zmeny vyplývajúce z rozhodnutia Rady Európskej únie o výmene informácií obsiahnutých v registroch trestov medzi členskými štátmi Európskej únie. 

	Zároveň sa navrhujú úpravy, vyvolané päťročnou aplikačnou praxou, s ktorými činnosť registra trestov súvisí. 

Návrh zákona nebude mať finančný, ekonomický ani environmentálny vplyv, ani vplyv na zamestnanosť a podnikateľské prostredie.